paragraph_text: Reginarci ili Reginaridi (fr. Reiniers), velikaška obitelj iz Donje Lotaringije koja je započela svoj društveno-politički uspon u doba franačke dinastije Karolinga u 9. stoljeću. U kasnijem razdoblju bili su poznati pod imenom Brabant. Članovi obitelji su vladali grofovijom Hainaut i Louvain, a kasnije i vojvodinom Brabant, Lothierom i Limburgom. Obitelj je izumrla u glavnoj muškoj liniji 1355. godine te su njihove zemlje preko braka posljednje vojvotkinje Ivane Brabantske (1355. – 1406.) s Vjenceslavom, knezom Luksemburga, pripale Luksemburgovcima.